Tampereen korkeakouluopiskelijoille helppo ja maksuton mielenterveyspalvelu, hoitoihin kuukausien jonot: ”Helposti lähestyttävälle palvelulle on todella suuri tarve”

Hervantaan avataan elokuussa uusi maksuton mielenterveyspalvelu korkeakouluopiskelijoille. Palvelu on nimeltään Opiskelijahelppari, jonka on suunnitellut tamperelainen terveys- ja sosiaalialan yritys Treili oy yhdessä Tampereen opiskelija-asuntosäätiö Toasin kanssa. He myös kustantavat palvelun. – Vaikutamme valtavaan asiaan yksi pieni askel kerrallaan, Toasin toimitusjohtaja Kirsi Koski sanoo. Treilin toimitusjohtaja Leena Lehtonen kertoo, että tarkoitus on kehittää nuorille uudenlainen mielenterveyspalvelu, johon ei tarvitse jonottaa. – Opiskelijahelpparilla on kolme tavoitetta. Haluamme auttaa opiskelijoita pysymään kiinni opinnoissa, säilyttämään asuntonsa ja kasvamaan työkykyisiksi aikuisiksi. Yksilövalmennusta Tuulanhovissa Helpparissa tarjotaan opiskelijoille yksilövalmennusta henkilökohtaisen tarpeen mukaan. – Tapaamisissa voidaan käsitellä esimerkiksi elämänhallintataitoja tai vuorokausirytmin palauttamista. Tai sitten vakavampia asioita kuten ahdistuneisuutta, Lehtonen kertoo. Yksilövalmennus sisältää 5–10 tapaamista ja kestää muutamasta kuukaudesta puoleen vuoteen. Helppareina työskentelevät Treilin mielenterveyden asiantuntijat. Tampereen opiskelija-asuntosäätiö tarjoaa palvelulle tilaksi kaksion Tuulanhovi-talosta Hervannasta. Kirsi Koski kertoo, että palvelu haluttiin sijoittaa alueelle, jolla on paljon opiskelijoita. –Toasin ensisijainen tarkoitus on tietysti löytää opiskelijoille kodit, mutta tässä projektissa olemme mukana parantamassa heidän elämäänsä kokonaisvaltaisesti. Kaupunki ei vielä mukana Myös Ylioppilaiden terveydenhoitosäätiö Yths on mukana palvelun suunnittelemisessa, ja ohjaa tarvittaessa opiskelijoita uuteen palveluun. – Sieltä arvioitiin, että tällaiselle helposti lähestyttävälle palvelulle on todella suuri tarve. Hoitoihin on kuukausia pitkät jonot, joten helppari auttaa kevyemmällä tuella esimerkiksi jonotuksen aikana, Koski kertoo. Tällä hetkellä helpparin tiloja sisustetaan. Palvelulle avataan myös oma nettisivusto, joka julkaistaan loppukesästä. Aukioloajat varmistuvat alkusyksystä. Leena Lehtonen kertoo, että Tampereen kaupunkia yritettiin saada mukaan projektiin. – Kaupunki innostui ideasta, mutta ei halunnut mukaan hallintorakenteiden suunnitteluissa meneillään olevan muutoksen takia, Lehtonen sanoo. Tampereen kaupungin avopalvelujohtaja Anniina Tirronen sanoo, että neuvottelut mukaan lähtemisestä ovat vielä kesken. – Asiaan vaikuttaa muun muassa integraatioselvitys mielenterveyspalveluista Pirkanmaan sairaanhoitopiirin kanssa sekä ammattikorkeakouluopiskelijoiden siirtyminen kunnan palveluista Yths:n piiriin vuodesta 2021 alkaen. Opiskelijahelppari avataan aluksi puoleksi vuodeksi. Lehtonen toivoo, että palvelusta tulee vakituinen osa Tampereen mielenterveyspalveluita, ja että kaupunki lähtee projektiin mukaan myöhemmin. Täydennys 4.7.2019 kello 16.24: Lisätty Tampereen avopalvelujohtaja Anniina Tirrosen kommentti siitä, että neuvottelut kaupungin mukaan lähtemisestä projektiin ovat vielä auki.